作者:陳子昂
標題:夏日暉上人房別李參軍崇嗣
內容:四十九變化，一十三死生。翕忽玄黃裡，驅馳風雨情。是非紛妄作，寵辱坐相驚。至人獨幽鑒，窈窕隨昏明。咫尺山河道，軒窗日月庭。別離焉足問，悲樂固能並。我輩何為爾，棲皇猶未平。金臺可攀陟，寶界絕將迎。戶牖觀天地，階基上杳冥。自超三界樂，安知萬裡徵。中國要荒內，人寰宇宙榮。弦望如朝夕，寧嗟蜀道行。